**Julius Kiplagat Yego**  (s. 4. tammikuuta 1989 Soba River, Tinderet, Nandin eteläinen piirikunta) on kenialainen keihäänheittäjä. Hän kuuluu juoksijoistaan tunnettuun kalenjin-heimon nandi-haaraan.

Yego on kokeillut myös 100 metrin juoksua sekä maastojuoksua. Vuonna 2006 hän teki keihäänheitossa maansa juniorien ennätyksen 71 metriä. Myöhemmin Kenian poliisi otti Yegon palvelukseensa ja alkoi sponsoroida häntä. Vuonna 2010 Yego sijoittui kolmanneksi Afrikan-mestaruuskilpailuissa tuloksella 74,51 m ja seitsemänneksi kansainyhteisön kisoissa tuloksella 69,60 m. Vuonna 2011 hän voitti kultaa Afrikan kisoissa uudella Kenian ennätyksellä 78,34 m. Alun perin Yego oli otettu pois Kenian Maputoon lähteneestä kisajoukkueesta, koska juoksijoita oli haluttu saada mukaan enemmän, mutta myöhemmin hänet palautettiin joukkueeseen. Yego sijoittui kolmanneksi, kun Nairobissa joulukuussa 2011 järjestetyssä tilaisuudessa palkittiin vuoden urheilupersoonallisuuksia Keniassa. Afrikan kisojen voiton jälkeen hän sai myös IAAF:n myöntämän stipendin, jonka turvin Yego saattoi harjoitella eurooppalaisten keihäsvalmentajien kanssa kuuden kuukauden ajan. Afrikan-mestaruuskilpailuissa Porto-Novossa 2012 hän voitti mestaruuden tuloksella 76,68 m. Huhtikuussa 2012 hän paransi Kenian ennätystään tulokseen 79,95 m ja 22. heinäkuuta Kuortaneen eliittikisoissa tulokseen 81,12 m. Lontoon olympialaisissa 2012 Yego heitti keihään karsinnassa uuden ennätyksensä 81,81 ja pääsi finaaliin yhdeksäntenä. Loppukilpailussa Yego sijoittui 12:nneksi tuloksella 77,15.

Heinäkuussa 2013 Yego paransi ennätystään Kenian MM-karsinnoissa tulokseen 82,09 m. Moskovan MM-kilpailuissa hän selviytyi loppukilpailuun ja hänestä tuli ensimmäinen kenttälajin loppukilpailuun selviytynyt kenialaisurheilija. Loppukilpailussa hän sijoittui neljänneksi. Kilpailun viidennellä kierroksella hän heitti ennätyksensä 85,40 m ja nousi kolmannelle sijalle. Kilpailun viimeisellä kierroksella Dmitri Tarabin ohitti hänet nousten pronssimitalistiksi. Yego voitti 2014 kultaa Glasgow'n Kansainyhteisön kisoissa tuloksella 83,87 ja Marrakechin Afrikan-mestaruuskilpailuissa heitettyään 84,72.

Vuonna 2015 Yego paransi Kenian ennätystä useasti; Ostravassa 26. toukokuuta 86,88 m, Roomassa Timanttiliigan osakilpailussa 4. kesäkuuta 87,71 m, Birminghamissa Timanttiliigan osakilpailussa 7. kesäkuuta 91,39 m ja Pekingissä MM-kisoissa 92,72 m. Kaksi viimeisintä olivat myös Afrikan ennätyksiä. Ostravan kilpailun heitosta nousi pienimuotoinen kohu, sillä hidastuskuvien perusteella Yegon sormet osuivat heittoviivalle heiton jälkeen. Näin ollen heitto olisi sääntöjen mukaan pitänyt tuomita yliastutuksi. Birminghamin kilpailun heiton katsottiin ensin menneen ohi sektorista, mutta lopulta heitto kuitenkin hyväksyttiin. Pekingin MM-kilpailuissa 2015 Yego voitti maailmanmestaruuden ja hänestä tuli ensimmäinen yleisurheilun kenttälajeissa MM-kultaan yltänyt kenialainen. Erinomaisesti sujuneen kauden ansiosta hänet valittiin vuoden miesurheilijaksi Keniassa. Rio de Janeiron olympialaisissa 2016 hän sijoittui hopealle tuloksella 88,24, vaikka joutui jättämään kilpailun kesken loukattuaan jalkansa. Yego revähdytti lähentäjälihaksen jalastaan ja hänen heittokautensa 2016 loppui tähän loukkaantumiseen. Lontoon MM-kilpailuissa 2017 hän sijoittui 13:nneksi.

Afrikan-mestaruuskilpailuissa Asabassa 2018 hän voitti mestaruuden tuloksella 77,34 m. Hän voitti kultaa Rabatin Afrikan kisoissa 2019 tuloksella 87,73. Dohan MM-kilpailuissa 2019 Yego selvitti tiensä karsinnoista loppukilpailuun, mutta 12 heittäjän loppukilpailussa hän jäi ilman tulosta. Hän karsiutui loppukilpailusta vuodelle 2021 siirretyissä Tokion olympialaisissa. Seuraavana vuonna hän voitti Afrikan-mestaruuden tuloksella 79,62, mutta karsiutui loppukilpailusta Eugenen MM-kilpailuissa. Birminghamin Kansainyhteisön kisoissa hän sai pronssia tuloksella 85,70. Hän karsiutui loppukilpailusta Budapestin MM-kilpailuissa 2023.

Yego on poliisi ja naimisissa Sincy Yegon kanssa. Keniassa Yegolle ei löytynyt valmentajaa, joten aluksi hän opiskeli keihäänheiton tekniikkaa katselemalla muun muassa Andreas Thorkildsenin ja Tero Pitkämäen otteita YouTube-videoilta, minkä vuoksi häntä alettiin kutsua nimellä "YouTube-mies" (engl. *"Mr. YouTube Man"*). Talven 2011–2012 aikana Yego harjoitteli Kuortaneella ja sai valmennusapua suomalaiselta Petteri Piiroselta. Yego itse pitää Suomea yhtenä parhaista paikoista, joissa keihäänheittoa voi harjoitella, ja on verrannut maan suhdetta keihäänheittoon siihen suhteeseen, joka vallitsee Kenian ja juoksun välillä. Heinäkuussa 2012 hän valmistautui Lontoon olympialaisiin hyödyntämällä Bristolin yliopiston tarjoamia harjoitusmahdollisuuksia.

Parhaat kilpailutulokset
------------------------

*10 parhaan heiton keskiarvo 87,846*
* 92,72 (1) Peking 26.8.2015 (2015 kk)
* 91,39 (1) Birmingham 7.6.2015
* 88,24 (2) Río de Janeiro 20.8.2016
* 87,97 (1) Nairobi 24.6.2017
* 87,73 (1) Rabat 30.8.
* 87,71 (2) Rooma 4.6.2015
* 86,88 (1) Ostrava 26.5.2015
* 85,70 (3) Birmingham 7.8.2022
* 85,50 (4) Lausanne 9.7.2015
* 85,40 (4) Moskova 17.8.2013

Kausien parhaat heitot
----------------------

* 2008 72,18 Nairobi 28.7.
* 2009 74,00 Nairobi 27.6.
* 2010 75,44 Nairobi 28.8.
* 2011 78,34 Maputo 15.9.
* 2012 81,81 Lontoo 8.8.
* 2013 85,40 Moskova 17.8.
* 2014 84,72 Marrakech 14.8.
* **2015 92,72 Peking 26.8.**
* 2016 88,24 Río de Janeiro 20.8.
* 2017 87,97 Nairobi 24.6.
* 2018 80,91 Nairobi 21.6.
* 2019 87,73 Rabat 30.8.
* 2021 77,34 Tokio 4.8.
* 2022 85,70 Birmingham 7.8.
* 2023 81,84 Nairobi 24.6.

Lähteet
-------

1. ↑  Athlete Profile: Julius Yego iaaf.org, viitattu 26.5.2015, (englanniksi)
2. 1 2 3 4 5 6 7 8 9 10  Julius Yego Tilastopaja (vaatii kirjautumisen, maksullinen palvelu).  (englanniksi)
3. 1 2  Julius Yego *NBCOlympics.com*.  2012. NBCUniversal.  Arkistoitu 19.7.2012. Viitattu 23.7.2012. (englanniksi)
4. 1 2  Longman, Jeré: For One Kenyan Olympian, Throwing Beats Running *NYTimes.com*.  7.8.2012. The New York Times Company. Viitattu 18.8.2012. (englanniksi)
5. 1 2 3  Rare medals for Kenya as curtain falls on 10th All Africa Games *IAAF.org*.  17.9.2011. IAAF. Viitattu 23.7.2012. (englanniksi)
6. 1 2 3  Battaglia, Joe: Julius Yego spearheading new Kenyan movement *NBCOlympics.com*.  9.5.2012. NBCUniversal.  Arkistoitu 10.5.2012. Viitattu 23.7.2012. (englanniksi)
7. ↑  Mwenda, Wanjiku: Makau and Cheruiyot bag top SOYA titles *Michezoafrika.com*.  15.12.2011. Michezo Afrika limited. Viitattu 23.7.2012. (englanniksi)[vanhentunut linkki]
8. ↑  Mutuota, Mutwiri: Distance runners upstaged by a javelin thrower in Kenya! *iaaf.org*.  17.4.2012. IAAF. Viitattu 18.4.2012. (englanniksi)
9. 1 2  Kenialainen "YouTube-mies" säväytti keihäskarsinnassa *mtv3.fi*.  9.8.2012. Viitattu 13.8.2012.
10. ↑  Jalava, Mirko: Report: Men’s Javelin final – Moscow 2013  18.8.2013. IAAF. Viitattu 18.8.2013. (englanniksi)
11. ↑  Kenian kiistanalaisen keihäsennätyksen heittänyt Julius Yego: "En edes tiennyt olleeni lähellä viivaa" *YLE*.  4.6.2015. Viitattu 7.6.2015.
12. ↑  Mulkeen, Jon: Yego wins dramatic javelin contest in Birmingham – IAAF Diamond League *iaaf.org*.  7.6.2015. Viitattu 7.6.2015. (englanniksi)
13. ↑  Hämmentävä käänne: Yegon hirmuheitto hyväksyttiin – pisin keihäskaari yhdeksään vuoteen *YLE*.  7.6.2015. Viitattu 7.6.2015.
14. ↑  Karttunen, Anu: Suomalaisopein menestynyt keihäskuningas Kenian vuoden miesurheilija *Yle Urheilu (yle.fi)*.  10.12.2015. Yle. Viitattu 11.12.2015.
15. ↑  Ruuskasen yritys ei riittänyt mitaleille – olympiakulta Saksaan yli 90-metrisellä  21.8.2016. Yle Urheilu. Viitattu 21.8.2016.
16. ↑  Pyörätuolilla keihäsfinaalista lähteneellä Yegolla tyly tilanne - kausi ohi *iltalehti.fi*. Viitattu 22.8.2016.
17. ↑  Mitä ihmettä tapahtui keihäsmestari Julius Yegolle? Tulokset romahtaneet karmealla tavalla - tavoittelee silti taivaita *iltalehti.fi*. Viitattu 11.8.2018.
18. ↑  Javelin Throw Series Result | IAAF World Athletics Championships, DOHA 2019 | iaaf.org *www.iaaf.org*. Viitattu 6.10.2019.
19. 1 2  Ayodi, Ayumba: Yego primed for title assault after shifting base to Finland *Nation.co.ke*.  18.7.2012. Nation Media Group Limited. Viitattu 23.7.2012. (englanniksi)
20. ↑  Carolina Kluft ja Ruuskanen varmistaneet osanottonsa *Kuortaneeneliittikisat.fi*.  14.7.2012.  Arkistoitu 3.8.2021. Viitattu 23.7.2012.
21. ↑  Distance runners upstaged by a javelin thrower in Kenya! *IAAF.org*.  17.4.2012. IAAF. Viitattu 23.7.2012. (englanniksi)

Aiheesta muualla
----------------

* Julius Yego Kansainvälinen yleisurheiluliitto.  (englanniksi)

  

Miesten keihäänheiton maailmanmestarit

|  |
| --- |
| 1983: Detlef Michel |
1987: Seppo Räty |
1991: Kimmo Kinnunen |
1993: Jan Železný |
1995: Jan Železný |
1997: Marius Corbett |
1999: Aki Parviainen |
2001: Jan Železný |
2003: Sergei Makarov |
2005: Andrus Värnik |
2007: Tero Pitkämäki |
2009: Andreas Thorkildsen |
2011: Matthias de Zordo |
2013: Vítězslav Veselý |
2015: Julius Yego |
2017: Johannes Vetter |
2019: Anderson Peters |
2022: Anderson Peters |
2023: Neeraj Chopra |


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |